### NN 91/2015 (21.8.2015.), Odluka o uvjetima i postupku za izbor i/ili imenovanje kandidata za članove nadzornih odbora u trgovačkim društvima u kojima Republika Hrvatska ili pravne osobe koje je osnovala Republika Hrvatska imaju udio u temeljnom kapitalu

VLADA REPUBLIKE HRVATSKE

1764

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/2011 i 119/2014), a u vezi s ciljem 2. prioritetom 7. mjerom 5. Nacionalnog programa reformi 2015., Vlada Republike Hrvatske je na sjednici održanoj 20. kolovoza 2015. godine donijela

ODLUKU

O UVJETIMA I POSTUPKU ZA IZBOR I/ILI IMENOVANJE KANDIDATA ZA ČLANOVE NADZORNIH ODBORA U TRGOVAČKIM DRUŠTVIMA U KOJIMA REPUBLIKA HRVATSKA ILI PRAVNE OSOBE KOJE JE OSNOVALA REPUBLIKA HRVATSKA IMAJU UDIO U TEMELJNOM KAPITALU

I.

Ovom Odlukom se u svrhu ostvarenja vlasničkih prava, stručnosti, transparentnosti i sprječavanja sukoba interesa, pobliže propisuju uvjeti koje moraju ispunjavati kandidati za članove nadzornih odbora, upravnih odbora i upravnih vijeća u trgovačkim društvima u kojima Republika Hrvatska ili pravne osobe koje je osnovala Republika Hrvatska imaju udio u temeljnom kapitalu (u daljnjem tekstu: Nadzorni odbor), a čijim dionicama i poslovnim udjelima upravlja Državni ured za upravljanje državnom imovinom (u daljnjem tekstu: DUUDI), sukladno Odluci o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (»Narodne novine«, br. 120/2013 i 74/2015), ukoliko to nije propisano posebnim propisom.

Ova Odluka se na odgovarajući način primjenjuje u pogledu uvjeta za izbor kandidata za članove nadzornih odbora, upravnih odbora i upravnih vijeća trgovačkih društava čijim dionicama i poslovnim udjelima upravlja Centar za restrukturiranje i prodaju (u daljnjem tekstu: CERP) u većinskom državnom portfelju, sukladno točkama II., III. i IX. ove Odluke, ukoliko to nije propisano posebnim propisom.

II.

Kandidat iz točke I. ove Odluke, osim uvjeta propisanih člancima 239. i 255. Zakona o trgovačkim društvima (»Narodne novine«, br. 111/93, 34/99, 121/99, 52/2000, 118/2003, 107/2007, 146/2008, 137/2009, 125/2011, 152/2011 – pročišćeni tekst, 111/2012 i 68/2013) i posebnim zakonima koji uređuju izbor i/ili imenovanje za određene djelatnosti, mora ispunjavati sljedeće uvjete:

– završen najmanje diplomski sveučilišni studij odgovarajuće struke ili specijalistički diplomski stručni studij,

– najmanje 5 (pet) godina iskustva na izvršnim funkcijama ili najmanje 10 (deset) godina iskustva u znanstveno istraživačkom radu u akademskom statusu doktora ili magistra znanosti,

– poznavanje korporativnog upravljanja i/ili poznavanje financija i računovodstva,

– nepostojanje sukoba interesa u skladu s posebnim propisima koji reguliraju sukob interesa i pravilima Kodeksa korporativnog upravljanja trgovačkim društvima u kojima Republika Hrvatska ima dionice ili udjele.

III.

Kandidat je dužan resornom ministarstvu dostaviti:

– životopis u kojem će u skladu s dostavljenim dokazima obrazložiti ispunjavanje uvjeta iz točke II. ove Odluke,

– dokaz o odgovarajućem stupnju obrazovanja (presliku diplome ovjerenu kod javnog bilježnika),

– uvjerenje nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta nepravomoćna presuda,

– ovjerenu izjavu kandidata, pod kaznenom i materijalnom odgovornošću, o nepostojanju okolnosti iz članka 239. stavka 2. Zakona o trgovačkim društvima i nepostojanju okolnosti iz točke II. stavka 1. podstavka 4. ove Odluke, koja u trenutku podnošenja prijedloga za provođenje postupka izbora kandidata ne smije biti starija od 45 dana.

IV.

Kandidat koji nije državljanin Republike Hrvatske, a bude izabran za člana Nadzornog odbora, dužan je u roku od 6 mjeseci od izbora za člana Nadzornog odbora dostaviti dokaz o znanju hrvatskog jezika razine B2 po Zajedničkom europskom referentnom okviru.

V.

Resorno ministarstvo prikuplja svu dokumentaciju i potrebne dokaze o ispunjavanju uvjeta iz točke II. ove Odluke te podnosi

DUUDI-u prijedlog za provođenje postupka izbora odnosno imenovanja kandidata.

VI.

Imena predloženih kandidata objavit će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata (»Narodne novine«, broj 140/2009) i Smjernicama za primjenu Kodeksa savjetovanja sa zainteresiranom javnošću u postupcima donošenja zakona, drugih propisa i akata, radi informiranja i savjetovanja, na internetskim stranicama

DUUDI-a odnosno CERP-a.

VII.

DUUDI će uz mišljenje, prijedlog resornog ministarstva, svu dokumentaciju te dokaze o provedenom postupku iz točke VI. ove Odluke i izvješće o provedenom savjetovanju sa zainteresiranom javnošću dostaviti Povjerenstvu Vlade Republike Hrvatske za upravljanje strateškim trgovačkim društvima koje predlaže Vladi Republike Hrvatske kandidate za članove Nadzornih odbora.

VIII.

Nakon završetka postupka u kojem su izabrani odnosno imenovani članovi Nadzornih odbora te upisa podataka u sudski registar, DUUDI odnosno CERP su dužni podatke objaviti na svojim službenim stranicama, te ih proslijediti nadležnom tijelu zaduženom za vođenje javnog registra imenovanja.

IX.

Stupanjem na snagu ove Odluke prestaje važiti Odluka o određivanju uvjeta za kandidate za članove nadzornih, odnosno upravnih odbora, te uprava trgovačkih društava u kojima Republika Hrvatska ima dionice ili udjele (»Narodne novine«, broj 19/2012), u dijelu koji se odnosi na izbor kandidata za članove Nadzornih odbora.

Postupci započeti prije stupanja na snagu ove Odluke dovršit će se temeljem Odluke o određivanju uvjeta za kandidate za članove nadzornih, odnosno upravnih odbora, te uprava trgovačkih društava u kojima Republika Hrvatska ima dionice ili udjele (»Narodne novine«, broj 19/2012).

X.

Ova Odluka stupa na snagu osmoga dana od objave u »Narodnim novinama«.

Klasa: 022-03/15-04/338

Urbroj: 50301-09/06-15-2

Zagreb, 20. kolovoza 2015.

Predsjednik

Zoran Milanović, v. r.